Leerders beseer in stormloop | Netwerk24
Leerders beseer in stormloop
Deur Liezl Davids 17 Februarie 2017 06:01
Nege-en-twintig leerders van 'n plaaslike laerskool is verlede Vrydag in 'n stormloop by die skool beseer terwyl hulle hul Valentyns-danspassies geoefen het.
Die leerders van Orleansvale Primêr het Vrydag 'n oefenlopie gehou vir hul komende Valentynsdag-funksie toe die voorval plaasgevind het.
Volgens 'n personeellid by die skool wat anoniem wil bly, het die onderwysers na afloop van die oefenlopie afgekondig dat die graad R-leerders eerste terug klas toe kon gaan. Daarna sou die res van die skool volg.
Hy vertel dat die leerders in 'n ry deur 'n hek na hul klasse moes beweeg. Maar 'n klomp ouer kinders het van agter af begin stoot om voor te kom.
"Van die onbeskofte graad 6'e en 7's het ten spyte van die vermaning deur die opvoeders bo-oor die kindertjies en 'n buurtwaglid gehardloop.
"Die admin lokaal het soos 'n ongevalle-eenheid gelyk met al die beseerde kinders wat na omgesien word.
"Dit was nie lekker om ons kinders so te sien nie. Hulle het kneus- en skaafmerke aan hul lyfies en die een buurtwaglid loop mank."
Die laaste kinders is die aand teen 20:00 uit die hospitaal ontslaan, en gelukkig is niemand ernstig beseer is nie.
"Die gedrag van sekere leerders was onaanvaarbaar. Van hulle het barbaarse houdings."
"Ons het vandag (Maandag) ons saal byeenkoms gehad en ons het al die kleintjies wat seergekry het, voor laat sit, sodat die gr. 6'e en 7's kan sien wat hul optrede veroorsaak het."
Paddy Attwell, woordvoerder by die WKOD, het by navraag gesê dat die skool se beheerraad Maandag vergader het om voorsorgmaatreëls in te stel, om te verhoed dat so iets weer gebeur.